b'\n_START_ARTICLE_\nMira (derva)\n_START_PARAGRAPH_\nMira \xe2\x88\x92 tai nedidelio, spygliuoto kr\xc5\xabmok\xc5\xa1nio (miramed\xc5\xbeio) aromatiniai sakai. Miros aromatas yra grie\xc5\xbetas, kartus ir misti\xc5\xa1kas. Jau daugiau kaip 2 000 met\xc5\xb3 \xc5\xa1is augalas yra naudojamas kaip smilkalas religin\xc4\x97se apeigose._NEWLINE_Mira garsi savo geb\xc4\x97jimu i\xc5\xa1gydyti \xc5\xbeaizdas, nuraminti sunk\xc5\xb3 kosul\xc4\xaf ir sustabdyti odos sen\xc4\x97jim\xc4\x85, ji atjaunina visas organizmo sistemas. Ma\xc5\xbeina emocin\xc4\x99 \xc4\xaftamp\xc4\x85, padeda atsikratyti depresijos, nemigos. Skatina audini\xc5\xb3 atk\xc5\xabrim\xc4\x85. \xc5\xa0is aromatas tinkamas min\xc4\x8di\xc5\xb3 ir sielos apsivalymui, organizmo atsipalaidavimui._NEWLINE_Mira yra labai stiprus augalas. \xc4\xaevairiose kult\xc5\xabrose j\xc4\xaf vartota nuo seno. Dar Biblijoje pasakojama, kaip Trys karaliai keliavo pagerbti gimusio J\xc4\x97zaus, ir viena i\xc5\xa1 dovan\xc5\xb3, kurias jie atne\xc5\xa1\xc4\x97, buvo mira. Miros vert\xc4\x97 prilygo auksui, o graikai j\xc4\x85 iki \xc5\xa1iol laiko \xc5\xa1venta. Ma\xc5\xbedaug pusantro t\xc5\xabkstan\xc4\x8dio met\xc5\xb3 \xc5\xa1i prek\xc4\x97 buvo pati brangiausia pasaulyje ir tiek pat laiko smilkalais prekiaujantys arab\xc5\xb3 pirkliai buvo tarp turtingiausi\xc5\xb3 to meto \xc5\xbemoni\xc5\xb3 \xc5\xbeem\xc4\x97je. Netgi viduram\xc5\xbeiais smilkalai tebebuvo viena i\xc5\xa1 pagrindini\xc5\xb3 arab\xc5\xb3 preki\xc5\xb3._NEWLINE_Egipte mira buvo naudojama balzamavimui: pa\xc5\xa1alindavo mirusiojo vidurius ir pilvapl\xc4\x97v\xc4\x97s ertm\xc4\x99 u\xc5\xbepildydavo mira ir prieskoniais. Taip pat ji buvo naudojama gydant \xc5\xbeaizdas, \xc5\xbearnyno parazitus, viduriavim\xc4\x85, nuolatin\xc4\xaf kosul\xc4\xaf ir per\xc5\xa1alim\xc4\x85 ar kar\xc5\xa1\xc4\x8diavim\xc4\x85. Arabai teigia, kad tai sen\xc4\x97jim\xc4\x85 stabdantis, k\xc5\xabn\xc4\x85 ir prot\xc4\x85 atjauninantis augalas. Sujungus mir\xc4\x85 su eukaliptu, ramun\xc4\x97l\xc4\x97mis ir \xc5\xa1alaviju, gaunamas veiksmingas mi\xc5\xa1inys. Jis dezinfekuoja gerkl\xc4\x99, slopina skausm\xc4\x85 ir gerkl\xc4\x97s per\xc5\xa1t\xc4\x97jim\xc4\x85._NEWLINE_\xc5\xa0iomis dienomis smilkal\xc5\xb3 ir miros med\xc5\xbeiai yra esminiai augalai palaikantys trapi\xc4\x85 dykumos ekosistem\xc4\x85, taip pat vietiniams \xc5\xbemon\xc4\x97ms, ypa\xc4\x8d nomadams ir pusiau nomadams, yra pagrindinis pragyvenimo \xc5\xa1altinis i\xc5\xa1laikantis ekologin\xc4\x99 pusiausvyr\xc4\x85 tarp gamtos ir \xc5\xbemogaus. Somalyje, kuris ka\xc5\xbekada tiek\xc4\x97 did\xc5\xbeiausius smilkal\xc5\xb3 ir miros kiekius, ir kuris dabar yra vienas i\xc5\xa1 skurd\xc5\xbeiausi\xc5\xb3 kra\xc5\xa1t\xc5\xb3 pasaulyje, siekiama u\xc5\xbesodinti smilkal\xc5\xb3 med\xc5\xbeiais naujus plotus. Naujas Vakar\xc5\xb3 pasaulio susidom\xc4\x97jimas dervomis ir i\xc5\xa1 j\xc5\xb3 distiliuojamais eteriniais aliejais padeda somalie\xc4\x8diams atkurti prekyb\xc4\x85 smilkalais.'